### 9.      Kommunal medfinansiering af bredbåndsprojekter

**Åbent**

Sagsnr.: 326-2016-52913       J.nr.: 13.16.02           Dokumentnr.:
326-2016-361968

**Sagstype**

Beslutning.

**Resume og sagens baggrund**

Folketinget har stillet en bredbåndspulje på 200 mio. kr.
til rådighed, for borgere og virksomheder med dårligt bredbånd. I Kalundborg
Kommune er der lidt over 10.000 adresser, som opfylder definitionen på dårlig
bredbåndsforbindelse (10 mb eller langsommere). Sagen bringes op på grund af
ansøgningsfristen for borgerne i slutning af oktober og handler om Kalundborg
Kommune skal medvirke ved at have en vis grad af medfinansiering.

**Indstillinger**

Direktøren indstiller, at

1. der afsættes i
alt 300.000 kr. til kommunalt tilskud til bredbåndsetablering i 2017 og 200.000
i 2018

2. det kommunale
tilskud kun kommer i spil, hvor der udbetales tilskud fra den statslige pulje,
og fordeles ligeligt mellem tilskudsmodtagerne og med en maksgrænse på 1.000
kr. pr. tilsluttet adresse jfr. de nævnte kriterier i sagen.

**Behandling**

Økonomiudvalget, Kommunalbestyrelsen.

**Sagsfremstilling**

Kommunalbestyrelsen har i sin udviklingsstrategi -
Kalundborg Kommune frem mod 2025 - beskrevet, at de vil arbejde for etablering
af en digitalinfrastruktur. Folketingets bredbåndspulje giver borgerne og
virksomhederne mulighed for selv at gå sammen og foretage ansøgning fra puljen.
Kommunen har mulighed for at medvirke med økonomisk støtte. Dette vil ifølge
Energistyrelsen, som administrerer bredbåndspuljen, øge sandsynligheden for, at
de pågældende ansøgninger bliver imødekommet.

Det fremgår af de bilagte slides fra et afholdt
informationsmøde om bredbåndspuljen (på [adresse] den 7. september
2016), at estimeret 10.593 hustande i Kalundborg Kommune potentielt er i målgruppen
for bredbåndspuljen. På den baggrund må det forventes, at den aktuelle
puljeordning, selv med supplerende kommunale midler, kun rækker til en delvis løsning
af den samlede udfordring. Selve mødet er også fulgt op på markering af
muligheden på hjemmesiden og Landliggerudvalget mm.

Ansøgningsprocessen for statens pulje er kort fortalt:

1. En repræsentant
for en sammenslutning af huse/sommerhuse/virksomheder annoncerer et projekt på
Energistyrelsens hjemmeside. Annoncen skal være tilgængelig i minimum 3 uger,
således at interesserede bredbåndsudbydere har en reel mulighed for at se og
byde på projektet. Dvs. frist for annoncering var senest den 10. oktober.

2. Interesserede
bredbåndsudbydere byder på sammenslutningens projekt.

3. Sammenslutningen
vælger en bredbåndsudbyder.

4. Sammenslutningen
skriver kontrakt med en udbyder.

5. Sammenslutningen
udarbejder sammen med udbyderen en tidsplan og budget for projektet.

6. 31. oktober: Frist
for ansøgning af Bredbåndspuljen.

Med denne sag indstilles, at Kalundborg Kommune afsætter i
alt 500.000 kr. i 2017 og 2018 til yderligere at understøtte formålet. For at
sikre, at de statslige og de kommunale tilskudsmidler spiller effektivt sammen,
foreslås det kommunale tilskud betinget af, at staten giver tilskud til
projektet.

Tilskuddet skal således ses som et supplement til
egenbetalingen samt statstilskuddet.

For at komme i betragtning til tilskud skal følgene være
opfyldt:

1. Adresserne er beliggende
i et sammenhængende område, og

2. har adgang til
hastigheder på maksimalt 10 Mbit/s download eller 2 Mbit/s upload, og

3. der ikke er konkrete
planer om, at områdets dækning forbedres inden for 3 år.

De kommunale tilskudsmidler foreslås fordelt efter en
procentfordeling af de samlede midler, således at hver tilsluttet adresse opnår
samme beløb. Hvis der fx er 5 sammenslutninger, der søger om kommunalt tilskud,
med 10 adresser i hver sammenslutning (dvs. 50 adresser i alt), får hver
adresse 2% af de samlede midler. Der fastsættes et max. beløb pr. tilsluttet
adresse på 1.000 kr.

På nuværende tidspunkt er det ikke muligt at vurdere, hvor
mange ansøgninger der kommer frem til slutningen af oktober, og om der
efterfølgende vil være flere, der melder sig. Under forudsætning at
Kommunalbestyrelsen godkender den forslåede medfinansiering, vil dette blive
kommunikeret ud til ansøgere.

Det forslås også at, når de konkrete ansøgninger i 2017 og
2018 skal effektueres, at det er administrationen, som behandler ansøgninger om
medfinansiering.

**Økonomiske konsekvenser**

Den kommunale medfinansiering er ikke en del af det vedtagne
budget, og derfor anbefales det, at beløbet på 300.000 kr. for 2017 tages af de
likvide midler, og at de 200.000 for 2018 indarbejdes i budget 2018.

**Økonomiudvalgets møde den 26.
oktober 2016:**

Anbefales.

**Bilag**

|  |  |
| --- | --- |
| [telefonnummer]\_kalundborg | 326-2016-362074 |